Na temelju članka 22. stavak 1. Zakona o pravu na pristup informacijama (''Narodne novine'', broj 172/03, 144/10) i članka 34. Statuta Dječjeg vrtića i jaslica ''Duga'' Umag, donosim

**ODLUKU**

**o određivanju službenika za informiranje**

Članak 1.

Određuje se Barbara Mikluš, pedagog Dječjeg vrtića i jaslica ''Duga'' Umag, kao službena osoba mjerodavna za rješavanje ostvarivanja prava na pristup informacijama (u daljnjem tekstu: službenik za informiranje).

Članak 2.

Službenik za informiranje:

1) obavlja poslove rješavanja pojedinačnih zahtjeva i redovitog objavljivanja informacija,

2) unapređuje način obrade, klasificiranja, čuvanja i objavljivanja informacija koje su sadržane u službenim dokumentima koji se odnose na rad tijela Dječjeg vrtića i jaslica ''Duga'' Umag,

3) osigurava neophodnu pomoć podnositeljima zahtjeva u vezi s ostvarivanjem prava na pristup informacijama,

4) poduzima sve radnje i mjere potrebne radi urednog vođenja Kataloga informacija Dječjeg vrtića i jaslica ''Duga'' Umag, a za što je neposredno odgovoran ravnateljici Dječjeg vrtića i jaslica ''Duga'' Umag.

Članak 3.

Korisnik prava na informaciju ostvaruje pravo na pristup informaciji podnošenjem usmenog ili pisanog zahtjeva.

Ako je zahtjev podnesen usmeno o tome će se sastaviti zapisnik, a ako je podnesen putem telefona ili drugog telekomunikacijskog uređaja sastavit će se službena zabilješka.

Pisani zahtjev sadrži: naziv i sjedište tijela javne vlasti kojem se zahtjev podnosi, podatke koji su važni za prepoznavanje tražene informacije, ime i prezime i adresu fizičke osobe podnositelja zahtjeva, tvrtku, odnosno naziv pravne osobe i njezino sjedište.

Pisani zahtjev može se podnijeti neposrednom predajom tajništvu Dječjeg vrtića i jaslica ''Duga'' Umag, Školska ulica 12 ili putem pošte na istu adresu.

Podnositelj zahtjeva nije obvezan navesti razloge zbog kojih traži pristup informaciji.

Članak 4.

Na temelju usmenog ili pisanog zahtjeva službenik za informiranje dužan je omogućiti podnositelju zahtjeva pristup informaciji najkasnije u roku od 15 dana od dana podnošenja zahtjeva.

Rokovi za ostvarivanje prava na pristup informaciji mogu se iznimno, u zakonom propisanim slučajevima, produžiti do 30 dana. O produženju rokova službenik za informiranje bez odgode će, a najkasnije u roku od 8 dana, obavijestiti podnositelja zahtjeva i navesti razloge zbog kojih je taj rok produžen.

Članak 5.

U slučaju nepotpunog ili nerazumljivog zahtjeva službenik za informiranje pozvat će podnositelja zahtjeva da ga ispravi u roku od tri dana. Ako podnositelj zahtjeva ne ispravi zahtjev na odgovarajući način službenik za informiranje odbacit će rješenjem zahtjev kao nerazumljiv ili nepotpun.

Članak 6.

Ako službenik za informiranje ne posjeduje, ne raspolaže ili ne nadzire informaciju, a ima saznanja o nadležnom tijelu, bez odgode će, a najkasnije u roku od osam dana od zaprimanja zahtjeva, ustupiti zahtjev nadležnom tijelu i o tome obavijestiti podnositelja zahtjeva.

Članak 7.

Ova Odluka stupa na snagu danom donošenja, a objavit će se na službenim stranicama Dječjeg vrtića i jaslica ''Duga'' Umag.

KLASA: 602-02/11-09/01

URBROJ: 2105/05-14/11-62

Umag, 1. lipnja 2011.

Ravnateljica

Jasmina Brusić

DOSTAVITI:

1. Barbari Mikluš, ovdje

2. Arhiva